राष्ट्रिय महिला भलिबलको उपाधि न्यु डायमन्डलाई
काठमाडौंको हाङबाङजी न्यु डायमन्ड स्पोर्ट्स क्लबले ‘स्वर्गीय लोकबहादुर पुन स्मृति कप’ महिला भलिबल प्रतियोगिताको उपाधि जितेको छ । विभागीय टोली नेपाल पुलिस क्लबलाई पराजित गर्दै डायमन्ड स्पोर्ट्स क्लबले पूर्वी-चितवन खैरहनी सिमलटाँडीमा सञ्चालन भएको राष्ट्रिय स्तरको स्वर्गीय लोकबहादुर पुन स्मृति कपको उपाधि हात पारेको हो ।
चितवन — काठमाडौंको हाङबाङजी न्यु डायमन्ड स्पोर्ट्स क्लबले ‘स्वर्गीय लोकबहादुर पुन स्मृति कप’ महिला भलिबल प्रतियोगिताको उपाधि जितेको छ । विभागीय टोली नेपाल पुलिस क्लबलाई पराजित गर्दै डायमन्ड स्पोर्ट्स क्लबले पूर्वी-चितवन खैरहनी सिमलटाँडीमा सञ्चालन भएको राष्ट्रिय स्तरको स्वर्गीय लोकबहादुर पुन स्मृति कपको उपाधि हात पारेको हो ।आइतबार सम्पन्न फाइनल खेलमा पुलिसले पहिलो सेटमा अग्रता लिए पनि दोस्रो र चौथो सेटमा पछि परेको थियो । पाँचौं सेटसँगै डायमन्डले उपाधि आफ्नो हात पार्न सफल भयो ।विजेता न्यु डायमन्डले दुई लाख रुपैयाँसहित ट्रफी, मेडल र प्रमाणपत्र प्राप्त गर्‍यो । उपविजेता पुलिसले एक लाख रुपैयाँ नगद प्राप्त गरेको छ । अन्य विभागीय टिम त्रिभुवन आर्मी क्लब तेस्रो र सशस्त्र प्रहरीको एपीएफ क्लब चौथो भएको छ । तेस्रो र चौथो हुनेले क्रमशः ५० हजार र २५ हजार रुपैयाँ पुरस्कार पाएका छन् । प्रतियोगिताको आयोजना कर्पाकेली पुन युवा क्लब पूर्वी-चितवन क्षेत्रीय समितिले गरेको हो । प्रतियोगितामा डायमन्डका उत्कृष्ट खेलाडी घोषित भएकी बालमिका आचार्यले पुरस्कार स्वरुप १० हजार रुपैयाँ र २५ हजार रुपैयाँ बराबरको मोबाइल फोन सेट प्राप्त गरिन् । त्यस्तै अन्य विधामा आर्मीकी शान्ती थारु उत्कृष्ट स्पाइकर, पुलिसकी कमला पुन उत्कृष्ट सुटर, आर्मीकी संगम महतो उत्कृष्ट ब्लकर र डायमन्डकी प्रतिभा माली उत्कृष्ट सर्भर घोषित भए । पुलिसकी शान्तीकला तामाङ उत्कृष्ट रक्षक भइन् । त्यस्तै उत्कृष्ट कोच डायमन्डका कुमार राई भएका छन् भने विधागत उत्कृष्ट घोषित भएका खेलाडी तथा कोचले नगद पाँच हजार रुपैयाँका दरले पुरस्कार पाएका छन् । 